Tansayit d awal yuɣen amkan s lewseɛ deg waṭas n tezrawin d yidlisen, ɣas akken d awal wezzilen maca ad t-naf iɛebba s lemɛani d yinumak ilqayanen ; cudden di tuget ɣer wayen akk i d-ǧǧan lejdud si zzman aqdim, am leɛwayed d wansayen, udmawen n tmetti, tikta d tmuɣliwin, leṣnaf n tsekla d waṭas n tɣawsiwin-nniḍen . Acu kan ɣas wessiɛ wannar n tensayit, di tezrawt-agi, ad d-nebder kan ayen ara neḥwiǧ di tesleḍtagi, ladɣa ayen icudden ɣer wannar n tmedyazt, ɣef waya ad d-nessigzel awal di snat temsal tigejdanin : anamek n tensayit deg yimawalen, akk d yinagmayen.